**“Тукай кайта җиргә язлардан!”**

( Сөекле шагыйребез Г.Тукайның 120 еллыгына багышланган шигъри-музыкаль композиция)

Яшел Үзән районы Зур Ключи урта мәктәбенең татар теле һәм әдәбияты укытучысы:

Ибраһимова Фидания Рәкыйп кызы.

**Сәхнә бизәлеше:**

Нәкъ уртада баскычлар. Һәр баскыч битенә авыл исемнәре языла (Кушлавыч,Өчиле,Сосна,Кырлай, Казан, Җаек). Иң өстәге баскычка Тукай портреты куела. Сөйләүче укучылар баскычы саен чәчәк куялар.

**Катнашалар:**

**Еллар** – төрле төстәге өрфия яулыклы кызлар.

Кечкенә Тукай – укучы малай.

Зур Тукай – укучы малай.

Шүрәле, Су анасы, Бала, Шәкерт, Җырчы кызлар- 2 укучы кыз.

***Г.Тукай*** (булып киенгән зуррак сыйныф укучысы кырыйдарак, өстәл артында китап язып утыра. Ара-тирә фикерен кычкырып әйтеп куя.)

- Минем атам Мөхәммәтгариф, Кушлавыч авылында Мөхәммәтгалим исемле мулланың угылы булып, карт атасы тере вакытта ук авылыбыз Кушлавычка мулла булмыштыр.

Минем туганыма биш ай заман үткәч, атам аз гына вакыт авырып үлгән....

***Ап-ак*** өрфия шарф-яулык бөркәнгән, кулына ап-ак чәчәкләр тоткан Беренче кыз сөйли башлый:

(Сәнгатьле итеп сөйли һәм ак чәчәкләрне ***“Кушлавыч***” дип язган баскычка куя.)

Кушлавычта быел яз уңды,

Сайрар кошлар агачка кунды.

Җиһан тулды нурдан илаһи

Бу дөньяга туды чын даһи!

Бәхет кошы гаиләгә кунды.

Быел язда Габдулла туды.

Бибимәмдүдәдер анасы,

Мөхәммәтгариф исемле атасы.

Өчиле чибәре анасы-

Зиннәтулла картның баласы.

Матур буй-сын, кыйгач каракаш,

Күз тиярлек туры карагач.

Яшҗ ананың йөрәк түрендә

Хисләреннән назы үрелә

Күз керфеген йокы йомганчы

Ана сөя улын туйганчы.

“Газиз балам, минем, дәүләтем,

Якутым ла, затлы гәүһәрем”-

Диеп кыса ана күкрәгенә,

Шатлык яше тама күлмәгенә.

Күкрәк сөтен һәм талант биргән

Ана улын шашынып сөйгән

Сизенгәндәй ятим каласын,

Рәхимсез язмышның кагасын.

2 нче укучы кыз ***сары*** яулык бөркәнеп, сары чәчәкләр тотып сөйли. Сөйләп бетергәч, чәчәкләрен ***“Кушлавыч”*** турысына куя.

Кушлавычта менә быел яз

Туды җиргә бөек, моңлы Саз.

Урап алды аны сихри наз.

...Тик дөньяда бәхет никтер аз.

Пар канатның кинәт аерылып,

Бер канаты төште каерылып,

Ятим калды ана, Габдулла.

Дөнья куйды кинәт яшь мулла.

**(*Бала елаган тавыш ишетелә. )***

Кайгы килгән әнә ишеккә,

Сабый елый әрнеп бишектә,

Тоеп ачы, авыр хәсрәтне.

Озата халык гүргә хәзрәтне.

**Г.Тукай:**

...Тол калган анам янында мин берничә вакыт торгач, анам, мине авылыбыздагы Шәрифә исемле бер фәкыйрькарчыкка вакытлыча асрарга биреп калдырып, үзе Сасна исемле авылның мулласына кияүгә чыккан...

3 нче укучы кыз. Сары төстәге чәчәкләрне , сөйләп бетергәч, ***“Өчиле”*** авылы турысына куя. Башында ***караңгы сары*** төстәге яулык.

Каерып ачып авыл капкасын

Өчиледә кем каршыласын?

“Артык кашык кына сез анда

Исәпкә бар, җаныгыз – юк санда”.

Оя тулы алты күгәрчен!

Чыгып китми ничек түзәрсең?!

Өмет биреп яшь, тол чибәргә

Шакир мулла ялчы җибәрә.

Җәһәннәмдә йөрәк пәрасе-

Шәрифә карчыкта каласы.

...Нәни аяк бозга ябыша

Явыз карчык һаман орыша.

Яшь тамчысы инде боз булган.

“Ач, әбекәй, мин бит бик туңам!”

“Кадалмассың әле килмешәк!”

Таш бәгырьгә ятим ник кирәк?!

**Г Тукай:**

. ...Мин бу карчыкта торган вакытта, анам да теге муллага үзләшеп җиткән булырга кирәк, ул бервакыт мине үз янына Саснага алдырырга атлар җибәрткән...

4 нче кыз ***зәңгәр*** чәчәкләр тотып сөйли. Чәчәкләрен ***“Сасна”*** авылы турысына куя. Башында ачык зәңгәр төстәге яулык.

Ирексез аерып баласын

Калдырганга йөрәк янасын

Алдан белде Бибимәмдүдә.

Көчкә түзде Бибимәмдүдә.

Инде тормыш бераз җайланды

Шакир мулла аны аңлады.

Ат җибәрде улын алмага

Йомшак печән салды арбага.

Юлда Бибимәмдүдәнең күзләре

Йөрәк януларга түзәрме?!

Сасна яктан атлар оча гына!

Бала кайта ана кочагына.

Кәрәзле бал яккан ак күмәч...

Сабый сөенә сагышы сүнгәч.

Шакир мулла өе җылы бик.

Гомер мәңге рәхәт агар күк.

**Г.Тукай:**

...Ләкин бу рәхәт озакка бармаган. Минем анам бу муллада бер ел кадәрме, күпмедер торгач, белмим, нинди авырудандыр вафат булган...

5 нче кыз кулында сары чәчәкләр. Ул чәчәкләрен ***“Сасна”*** авылы турысына куя. Кыз ***кара*** төстәге яулык бөркәнгән.

Кыска бәхет насыйп анага.

Иң зур кайгы килә балага.

Язмыш төшә иске эзенә:

Ана гомере яшьөзелә.

**Г.Тукай:**

...Әни дә үлгәч, мин бөтенләй ятим булып җиткәнгә, мин бу Сасна мулласы өенә дә сыймаганга, ул мулла мине Өчиле авылындагы анамның атасы булган бабайга кайтарып биргән....

6 нчы укучы кыз сары һәм ак төстәге чәчәкләрне ***“Өчиле”*** авылы турысына куя. Кыз башына ***саргылтрак*** төстәге яулык бөркәнгән.

Өчиледә ана назлары,

Бабасының ул һәм кызлары.

Көтмәсә дә кайта Габдулла.

Ят итмәстер карт Зиннатулла.

Елаганда әрнеп – юаткан,

Башын сыйпап сөеп уяткан

Мәрхәмәтле саф җан Сәҗидә

Апа да ул, туган, газиз дә.

Изге җаннар була һәр җирдә.

“Ак фәрештә кебек Саҗидә.

Габдулланы рәнҗетми, яклый,

Ач үлемнән яшертен саклый.

Кыерсытмаса да оныгын,

Бүлә алмый соңгы сыныгын.

“Күгәрчен”ле оя бик ишле,

Ятим “чәүкә” аларга ишме?

Апасының җылы карашын,

Шәфкать тулы күзе карасын

Һич онытмый Язлар баласы,

“Ак фәрештә” гүя анасы.

Үги әби бик нык “тырыша”

Кырын карый, көн дә ызгыша.

Бар хыялы – озату ятимне

Язмыш кыйный әйтегез, кемне?!

**Г.Тукай:**

...Ни күрсәм дә - күргәнмен, ни булса да – булган, һәрничек мин бу семьяга сыймаганмын. Беркөнне бабай, үги әбинең киңәше илә булырга кирәк, авылыбыздан Казанга бара торган бер ямәикка мине утыртып, Казанга озаткан....

7 нче кыз дәвам итә. ***Зәңгәр*** төстәге яулык бөркәнгән. Кулындагы сары, зәдгәр чәчәкләрне ***“Казан”*** турысына куя.

“Асрамага бала бирәм!”

“Асрамага бала бирәм!”

Печән базарында бар халык

Каерылып карый таң калып.

Ат арбасындагы яәикта

Моңсу карап карт бер ямәикка,

Утырып тора җан вә тән өшеп,

Нәни генә бала бөрешеп.

Мөхәммәтвәлинең улы юк,

Тормышында кояш нуры юк.

Габдулланы күреп арбада

Уллыкка теләде алмага.

Юатып ул бала күңелен,

Габдуллага һич ят түгелен:

“Көтә безне өйдә әниең,

Мин булырмын – диде – әтиең”.

Габдуллага хәл кереп китте,

Гүя җылы җил исеп үтте.

“Ашап-эчкәч, улын Газизә

Ял итәргә салды ак өйгә.

Өсте бөтен аның, тамагы тук.

Кимсенергә, болай, сәбәбе юк.

Ата-ана хезмәт кешесе:

Башта кәләпүшнең төслесе.

Тиз күнегә йөрәк җылыга –

Габдулланыд рәхәт чорына

Язмыш тагын куйды сынаулар:

Ата-ана китте сырхаулап.

Мөхәммәтвәли һәм Газизә

Кайгырдылар: “Ул калыр кемгә?”

Габдулланы бик кызгандылар,

Өчилегә тиз озаттылар.

**Г.Тукай:**

. ..Инде миннән мәңгелеккә котылдык дип уйлаган бу семьяның мине ничек каршы алганлыкларын уйлап белергә мөмкин....

8 нче кыз ***сары*** төстәге яулык бөркәнгән. Кулындагы чәчәкләрне ***“Өчиле”*** турысына куя.

“Мәңгегә котылдык” дигәне

Кайтып кергәч, хәтта, идәне

Сыкрап куйды кебек карт өйнең:

“Кемгә кирәгең бар соң синең?!”

Язмышына һәрчак ияреп,

Кара шәле килә сөйрәлеп.

Ачлык утыра өйнең түрендә,

Авыр юллар алда күренә.

Озаттылар күрше авылга.

Билгесезлек таштай авыр ла.

Ниләр көтә ятим бу җанны?

Күргәне юк Тукай Кырлайны.

**Г.Тукай:**

. ..Шулай мәшәкатьләнә торгач, бездән җиде генә чакрым Кырлай исемле авылдан ир баласыз Сәгъди исемле бер кеше килеп мине үзенә алып киткән..

9 нчы кыз ***ал*** төстәге яулык бөркәнгән. Кулындагы ал төстәге чәчәкләрне ***“Кырлай”*** турысына куя.

Китек гаилә илдә бетәме?!

Кырлайда ни? Бәхет көтәме?

Катык-сөте мулдан авылның,

Тынган чагы язмыш-давылның.

Яңа әти – Сәгъди исемле,

Зөһрә әнисе дә сөйкемле.

Уйнаклый Габдулла колындай

Хәтфә “келәмдә”, әй, Кырлай!!!

Килде Габдуллага рәхәт чак!

Иртә тор да, уйна, йөгер, чап!

Эх, ваемсыз, гөнахсыз балачак,

Шук, шаян һәм чая малайчак.

Ятимнәрнең сансыз гомере

Җәрәхәтсез калмый, билгеле.

Китек күңел – бик тиз уела.

Саксыз куллар салкын тоела.

Ә шулай да “дөньяга күзен”

Кырлай ача алды егетнең,

Яшь йөрәккә салып моңнарын,

Матурлыгын шигъри дөньяның.

Киләчәккә елларны урап,

Тылсым булып ачылыр соңрак

Табигате гүзәл Кырлайның,

Үлмәс моңы булып Курайның.

( ***Бер укучы кыз татар халкының Г.Тукай сүзләренә язган “Туган авыл” җырын башкара.)***

**Г.Тукай:**

. ....Бервакыт, көз көне, өйләдән соң, әти белән әни ындырда иде, мин ян тәрәзә төбендә “Рисаләи Газизә” укып утыра идем, безнең капкага бер арбалы кеше килеп туктады....

10 нчы кызның кулында кызыл һәм ал төстәге чәчәкләр***. Кызгылт*** төстәге яулык бөркәнгән. Сөйләп бетергәч, чәчәкләрен ***“Җаек”*** турысына сала.

Бәдри булып кагып капканы,

Язмыш бусагага капланды:

Үз туганы, имеш, табылган,

Габдулланы диләр сагынган.

“Җаек” дигән ерак калада

Кояш көләр микән балага?

Язмыш әлегә елмая җылы,

Бәхетнең көтә күк иң чыны.

Кимсенүләре дә беткән күк,

Кыерсыту, хәер әле күп.

Шәкертлек килүе зур шатлык.

Габдуллага уку бик тансык.

Аңлы булды безнең Габдулла,

Санлы булды безнең Габдулла.

“Сәләтле” дип даны таралды,

Йөрәгендә җырлар яралды.

Каләменнән моңнар тамдылар,

Тамдылар да мәңге калдылар

Әверелеп энҗе бөртеккә,

Югалмыйча илдә бөртек тә.

Милләтен олылап яратып,

Зур Җаекка җырын таратып,

Ятим бала тәмам җитлекте –

Дәртле шагыйрь булып җитеште.

Бу якларга шагыйрь рәхмәтле,

Һич онытылмас тойган рәхәте.

Арча ягы яши күңелдә.

Эз, бер генә кайтып күрергә!

Сагынганы аның өч иде:

Кушлавычы, Кырлай, Өчиле.

Күрәсе килә тик шуларны:

Малайчакны, якын дусларны.

Хыяллы кеше ул канатлы.

Юл чакыра җигеп пар атны.

Җил-юлдаш та исә уңайлы,

Казан көтә сагынып Тукайны.

11 нче кыз кулына кып-кызыл чәчәкләр тотып, ***ачык кызыл*** төстәге яулык бөркәнеп сөйли.

Сөйләп бетергәч, чәчәкләрен ***“Казан”*** турысына куя.

И, моңлы Казан, нурлы Казан!!!

Кайта Тукай, кайта Үлмәс җан!

Шагыйрь кайта җиңеп язмышын!

Каршыла син, моңлы Яз кошын!

Яза шагыйрь халык моң-зарын

Йөрәгеннән алып моңнарын.

Инде таный, белә бөекләр:

Камаллар, Рәмиев кебекләр.

Сөйгән халкы инде Тукайны

Туктамый җырлауны, уйлауны.

“Җырчы кошым, Тукаем!-дия.

Үз улына татар баш ия.

Еллар узган саен арадан,

Тукай кайта җиргә язлардан.

Үтәп шигъри үлемсез антын,

Күтәреп биеккә үз халкын.

Шигырләрен сөйләп бетергәч, укучы кызлар Тукайның тормыш юлын образлы итеп күз алдына китерү өчен ясалган баскычларны (Баскычларның иң өстәгесендә Г.Тукайның зур портреты куелган.) уртада калдырып, ике якка чигенеп басалар.

Соңыннан шигырь сөйләүче кызлар “Капкалы уены”ндагы кебек кулларын югары күтәреп басалар. Коридор барлыкка килә.

Иң арттан кулына бәләкәй Тукайны җитәкләп, Былтыр килеп чыга. Тукайның аягында йон оекбашлар, башында түбәтәй, өстендә иркен күлмәк. Былтыр Тукайны алдан әзерләнгән урынга җитәкләп барып утырта. Тукай, рәсемдәге кебек, кулына агач кашык тотып утыра. Алдында тирән тәлинкәдә пешкән бәрәңге куела. Тамашачылар алдында тере портрет барлыкка килә.

Бәләкәй Тукай белән Былтыр чыккан “капкадан” әкият геройлары агыла башлый: Шүрәле, Су анасы, Бала (күбәләк тотып), Шәкерт эте белән, Бала(“Эш беткәч, уйнарга ярый”). “Капкадан” килеп чыккан бере әсәрләрдәге үз сөйләменнән өзекләрне уйнап-сөйләп, тамашачылар алдыннан узалар. Шулай итеп, геройлар панорамасы барлыкка килә.

Бөтен персонажлар да чыгып беткәч, “Капка” булып, кулларын югары күтәреп баскан укучылар ике якка аерылып басалар.

Сәхнәгә “Туган тел” җырын җырлап, ике кечкенә кыз чыга. Кызлар җырның 3 куплетын җырлый, 4 нче куплетны бөтен балалар һәм тамашачылар күтәреп ала. Җыр тәмамлангач, барлык катнашучылар Тукай портретына таба борылып басалар һәм әкрен генә атлап, каршысына киләләр, бер аякларына тезләнәләр һәм бөтенесе берьюлы Бөек Тукаебызга баш ияләр. Әкрен генә урыннарыннан торалар, Бәләкәй Тукайны да үзләре белән алып, җитәкләп, сәхнәдән чыгып китәләр.

(Кирәкле дип тапкан һәр урында ,әкрен генә, Тукай әсәрләренә иҗат ителгән көйләр яңгырап тора).